Δολοφονία του Άλκη Καμπανού

Η δολοφονία του Άλκη Καμπανού έλαβε χώρα το βράδυ της Τρίτης 1ης Φεβρουαρίου 2022 στην περιοχή Χαριλάου Θεσσαλονίκης, κατά τη διάρκεια βίαιης επίθεσης εις βάρος αυτού και της παρέας του, από οργανωμένη ομάδα οπαδών του ΠΑΟΚ. Το συμβάν προκάλεσε εντύπωση για τη σκληρότητά του, αλλά πολύ περισσότερο για το γεγονός ότι -όπως προέκυψε από τη μετέπειτα έρευνα της αστυνομίας- ήταν εντελώς απρόκλητο, ούτε υπήρχε κάποια προηγούμενη σύνδεση των εμπλεκομένων ατόμων. Το συμβάν αντιμετωπίζεται με την κατηγορία της ανθρωποκτονίας με δόλο από κοινού, διότι οι υπαίτιοι φέρεται πως είχαν προμελετήσει την βίαιη επίθεση τους, όχι ωστόσο για τα συγκεκριμένα θύματα, αλλά γενικότερα κατά οπαδών του Άρη.

 Χρονικό 
Λίγο μετά τα μεσάνυχτα (περίπου στις 00:20) της 1ης Φεβρουαρίου του 2022, ο 19χρονος Άλκης Καμπανός βρισκόταν με την παρέα του, πέντε ατόμων συνολικά, στα σκαλοπάτια της εισόδου πολυκατοικίας επί της οδού Θεοδώρου Γαζή 18, στη Χαριλάου Θεσσαλονίκης. Τότε δύο αυτοκίνητα με χούλιγκαν του ΠΑΟΚ σταμάτησαν στο σημείο και ρώτησαν τον Άλκη και την παρέα του τι ομάδα είναι. Ο Άλκης, μη γνωρίζοντας τι επρόκειτο να ακολουθήσει είπε ότι είναι Άρης και οι χούλιγκαν του ΠΑΟΚ επιτέθηκαν στον νεαρό και στην παρέα του με μαχαίρια, ρόπαλα και άλλα αιχμηρά αντικείμενα. Ο Άλκης δέχθηκε επίθεση από δρεπάνι και τραυματίστηκε στο πόδι, με αποτέλεσμα να χάσει λίγο αργότερα τη ζωή του από ακατάσχετη αιμορραγία. Άλλα δύο παιδιά της παρέας του έφεραν επίσης σοβαρά τραύματα, αλλά εν τέλει επιβίωσαν.  Τα άλλα δύο άτομα της παρέας του κατάφεραν να διαφύγουν από τους δράστες χωρίς να τραυματιστούν. Το μαχαίρι που προκάλεσε το μοιραίο χτύπημα βρέθηκε το πρωί της Τρίτης - στο πλαίσιο των ερευνών της ΕΛΑΣ- λίγα μέτρα μακριά από το σημείο του εγκλήματος, πεταμένο στον δρόμο, πλάι σε απορρίμματα.

 Δικαστικές εξελίξεις 
Για τη δολοφονία και τη συμμετοχή στο συμβάν κατηγορούνται συνολικά 12 άτομα, όλοι τους οπαδοί του ΠΑΟΚ. Η δίκη βρίσκεται σε εξέλιξη μέχρι σήμερα.

Στις 6 Ιουλίου 2023 ανακοινώθηκε πως όλοι οι κατηγορούμενοι κρίθηκαν ένοχοι για ανθρωποκτονία ή συνεργεία σε ανθρωποκτονία με ενδεχόμενο δόλο, σε αντίθεση με το αρχικό κατηγορητήριο που έκανε λόγο για ανθρωποκτονία με δόλο (δολοφονία).

Η δευτεροβάθμια δίκη για την υπόθεση της δολοφονίας ορίστηκε αρχικά για τις 10 Ιανουαρίου 2025. Η δίκη αναβλήθηκε λόγω κωλύματος του συνηγόρου του πρώτου κατηγορούμενου και για προσωπικούς λόγους του 12ου κατηγορούμενου. Νέα δικάσιμος ορίστηκε στις 3 Νοεμβρίου 2025. Η δίκη αναβλήθηκε εκ νέου λόγω κωλυμάτων 4 εκ των συνηγόρων των κατηγορούμενων. Νέα δικάσιμος ορίστηκε στις 23 Οκτωβρίου 2026.

Ένας εκ των 12 καταδικασθέντων ήταν κατηγορούμενος και σε άλλη υπόθεση οπαδικής βίας τον Σεπτέμβριο του 2019 σε αγώνα Κ-17 στη Θέρμη. Αθώωθηκε λόγω αμφιβολιών στις 20 Απριλίου 2024.

 Πολιτικές εξελίξεις 
Το 2024 τέθηκε σε ισχύ ο νόμος 5.085 περί οπαδικής βίας, που προβλέπει μέσα ελέγχου της ταυτότητας όσων παρακολουθούν ποδοσφαιρικούς αγώνες.

 Αντίκτυπος στην κοινωνία 
Εκατοντάδες άνθρωποι, μαθητές, Θεσσαλονικείς και όχι μόνο, κάθε ηλικίας, φίλοι και συγγενείς, συρρέουν από το μοιραίο εκείνο βράδυ έως και σήμερα στο σημείο όπου έπεσε νεκρός ο 19χρονος Άλκης και αφήνουν λουλούδια, κεράκια, σημειώματα, κασκόλ και φανέλες του Άρη άλλα και των δικών τους ομάδων, θέλοντας να περάσουν μήνυμα κατά της οπαδικής βίας. 

Μεγάλα οπαδικά κινήματα της χώρας, εξέδωσαν από κοινού ανακοίνωση που καταδικάζουν τις οπαδικές δολοφονίες. 

Έπειτα από συμφωνία των οργανωμένων του Άρη με τους αντίστοιχους του Ολυμπιακού και του Παναθηναϊκού, πραγματοποιήθηκαν ξανά μετακινήσεις οπαδών στα ντέρμπι, έπειτα από 8 έτη, με τους οπαδούς του Άρη να πηγαίνουν στο Καραϊσκάκης και στην Λεωφόρο και τους οπαδούς του Ολυμπιακού στο «Κλεάνθης Βικελίδης».

Μετά από 8 μήνες περίπου από τη δολοφονία, στις 24 Νοεμβρίου, η Αποκεντρωμένη Διοίκηση Μακεδονίας - Θράκης ενέκρινε το αίτημα του δήμου Θεσσαλονίκης για τη μετονομασία της οδού Γαζή σε Άλκη Καμπανού.

 Παραπομπές 

Κατηγορία:Δολοφονίες στην Ελλάδα
Κατηγορία:Α.Σ. Άρης Θεσσαλονίκης
Κατηγορία:Οπαδική βία
Κατηγορία:Ιστορία του Ελληνικού ποδοσφαίρου
Κατηγορία:Δικαστικές υποθέσεις στην Ελλάδα
Κατηγορία:Χουλιγκανισμός